2001. évi CI. törvény

a felnőttképzésről

Abból a célból, hogy az Alkotmányban biztosított tanuláshoz való jog az állampolgár egész életpályáján érvényesüljön, a felnőttkori tanuláshoz és képzéshez való hozzáférés szabályozott lehetőségei a társadalom minden tagja számára bővüljenek, hogy az állampolgárok meg tudjanak felelni a gazdasági, kulturális és technológiai fejlődés kihívásainak, hogy eredményesen tudjanak bekapcsolódni a munka világába és sikeresek legyenek életük során, valamint annak érdekében, hogy a felnőttkori tanulás és képzés révén az életvitel minősége javuljon az Országgyűlés a következő törvényt alkotja:

I. Rész

ÁLTALÁNOS RENDELKEZÉSEK

1. § Az állam – e törvény keretei között – mindenki számára biztosítja a felnőttképzésben való részvételhez való jogot.

2. § (1) E törvény szabályozza a felnőttképzési, illetve a felnőttképzéshez kapcsolódó szolgáltatási és igazgatási tevékenységet, valamint a felnőttképzés intézmény- és támogatási rendszerét.

(2)
 A felnőttképzés e törvényben nem szabályozott kérdéseiben a szakképzésről szóló 1993. évi LXXVI. törvény (a továbbiakban: Sztv.), a közoktatásról szóló 1993. évi LXXIX. törvény (a továbbiakban: Ktv.), valamint a felsőoktatásról szóló 2005. évi CXXXIX. törvény (a továbbiakban: Ftv.) rendelkezéseit kell megfelelően alkalmazni.

3. § (1) A törvény hatálya – a (4) bekezdésben foglalt kivételekkel – kiterjed

a) a felnőttképzésben részt vevő, illetve a felnőttképzéshez kapcsolódó szolgáltatást igénybe vevő felnőttre,

b)
 a (2) bekezdésben meghatározott tevékenységükkel kapcsolatosan a

– közoktatási intézményekre,

– szakképző intézményekre,

– felsőoktatási intézményekre,

–
 egyesületekre, köztestületekre, alapítványokra, közalapítványokra, továbbá

– egyéb jogi személyekre, jogi személyiség nélküli gazdasági társaságokra, egyéni vállalkozókra, valamint ezek felnőttképzési tevékenység folytatására létrehozott társulásaira,

– Magyar Köztársaság területén oktatási tevékenységet folytató külföldi szervezetekre, személyekre.

(2) E törvény alkalmazásában felnőttképzési tevékenység

a)
 az (1) bekezdés b) pontjában meghatározott jogalanyok e törvénynek megfelelő, saját képzési programja alapján megvalósuló iskolarendszeren kívüli olyan képzése, amely célja szerint meghatározott képzettség megszerzésére, kompetencia elsajátítására irányuló általános, nyelvi vagy szakmai képzés, továbbá

b) a felnőttképzéshez kapcsolódó szolgáltatás.

(3)

(4) E törvény hatálya nem terjed ki a lelkiismereti és vallásszabadságról, valamint az egyházakról szóló 1990. évi IV. törvény 13. § szerint létrejött jogi személyre, kivéve ha

a) az Sztv., a Ktv. vagy az Ftv. hatálya alá tartozik és felnőttképzési tevékenységet folytat, vagy

b) az alapítása kizárólag felnőttképzési tevékenység folytatása céljából történt.

(5)
 E törvény hatálya nem terjed ki:

a) az egészségügyről szóló 1997. évi CLIV. törvényben szabályozott szakorvosok, szakfogorvosok, szakgyógyszerészek, klinikai szakpszichológusok képzésére (felsőfokú szakirányú szakképzés), továbbképzésére – beleértve más felsőfokú végzettséggel rendelkezők egészségügyi szakirányú szakképzését és továbbképzését is –, valamint

b) az alap- és középfokú egészségügyi szakképesítéssel rendelkezők – külön jogszabály alapján kötelező – továbbképzésére.

3/A. §

3/B. §
 A közoktatási intézmény felnőttképzési tevékenységéből származó nyereségének felhasználására a Ktv. 38. §-ának (2) bekezdésében foglalt rendelkezést kell alkalmazni azzal az eltéréssel, hogy a nyereség a közoktatási intézményben tanulók díjazására nem használható fel.

II. Rész

A FELNŐTTKÉPZÉS IRÁNYÍTÁSA 
ÉS INTÉZMÉNYRENDSZERE

A felnőttképzés irányítása

4. § (1)
 A Kormány a felnőttképzést folytató intézmények nyilvántartásával, valamint ellenőrzésével kapcsolatos egyes feladatok ellátásáért felelős szervet rendeletben jelöli ki.

(2)
 A Kormány a felnőttképzéssel kapcsolatos feladatai körében rendeletben határozza meg

a) a felnőttképzést folytató intézmények és a felnőttképzési programok akkreditációjának;

b) a felnőttképzési normatív támogatások igénybevételének és a IV. rész szerint támogatott képzést folytató intézménynek az állami támogatással kapcsolatos kötelezettségeinek

szabályait.

(3)
 A szakképzésért és felnőttképzésért felelős miniszter (a továbbiakban: miniszter) rendeletben határozza meg:

a) a felnőttképzést folytató intézmények nyilvántartásba vételének részletes szabályait;

b)
 az akkreditációs eljárás és követelményrendszer részletes szabályait;

c)
 a gyakorlati foglalkozás teljesítésének részletes szabályait.

A Nemzeti Szakképzési és Felnőttképzési Tanács

5. §
 A Nemzeti Szakképzési és Felnőttképzési Tanács (a továbbiakban: Tanács) a miniszter felnőttképzéssel és szakképzéssel kapcsolatos feladatainak ellátását segítő, szakmai döntés-előkészítő, véleményező és javaslattevő országos testületeként működik. A Tanács összetételét, feladatait külön jogszabály határozza meg.

6. §

Az állami szakképzési és felnőttképzési intézet

7. §
 Az állami szakképzési és felnőttképzési intézet ellátja az e törvényben, valamint a külön jogszabályban meghatározott feladatokat.

A felnőttképzést folytató intézmények nyilvántartása

8. § (1)
 A 3. § (1) bekezdés b) pontjában felsorolt jogalanyok kizárólag akkor jogosultak felnőttképzési tevékenység és a felnőttképzési tevékenységhez kapcsolódó szolgáltatás megkezdésére, ha a felnőttképzést folytató intézmények nyilvántartásában szerepelnek. E törvény 29. §-ának 13. pontja szerinti belső képzést biztosító intézmény egyszerűsített nyilvántartásával kapcsolatos eljárás szabályait a miniszter rendelete határozza meg.

(2)
 A nyilvántartásba történő bejegyzés kérelemre történik és 4 évig érvényes.

(3)

(4)
 A felnőttképzést folytató intézmények nyilvántartását az állami foglalkoztatási szerv vezeti. A minisztérium a felnőttképzést folytató intézmények jegyzékét honlapján közzéteszi.

(5)
 Az állami foglalkoztatási szerv nyilvántartásba veszi a felnőttképzést folytató intézményt, ha a külön jogszabályban meghatározott feltételeknek megfelel. Az állami foglalkoztatási szerv a nyilvántartásba vételről tanúsítványt ad ki.

(6)
 A nyilvántartással kapcsolatos eljárásban a közigazgatási hatósági eljárás és szolgáltatás általános szabályairól szóló 2004. évi CXL. törvény (a továbbiakban: Ket.) rendelkezéseit kell alkalmazni.

9. § (1) A felnőttképzést folytató intézmények nyilvántartása tartalmazza:

a)
 a felnőttképzést folytató intézmény megnevezését, székhelyét, levelezési címét, vezetőjének nevét, a felnőttképzési tevékenység végzésének telephelyét,

b) közoktatási intézmény esetén az OM azonosító számot,

c) a nyilvántartásba vételi számot,

d) a nyilvántartásba vétel időpontját,

e) a beszámolási kötelezettség teljesítésének határidejét [9. § (5)],

f) a tervezett felnőttképzési tevékenységnek a 3. § (2) bekezdés szerinti célját, illetve a tervezett felnőttképzési tevékenységhez kapcsolódó szolgáltatás formáját,

g)
 nyelvi képzés esetén a nyelv(ek) megnevezését, valamint azt, hogy a képzés milyen szintű nyelvtudás megszerzésére irányul,

h) az államilag elismert nyelvvizsga szervezésének jogosultságát, az akkreditációs számot,

i) szakmai célú képzés esetén azt, hogy a képzés államilag vagy nemzetközileg elismert szakképesítés megszerzésére készít-e fel, a szakképesítés megnevezését,

j) államilag elismert szakképesítések esetében a szakmai vizsgáztatás szervezésre való jogosultságot, a jogosultságot megalapozó jogszabály számát, a szakképesítés megnevezését,

k) az akkreditált felnőttképzési program(ok) megnevezését és azonosítási számát,

l) a nyilvántartásból való törlés és a nyilvántartás felfüggesztésének időpontját és okát.

(2) A felnőttképzést folytató intézmény köteles a nyilvántartásba vételi számát a tevékenysége gyakorlása során használt képzési dokumentációban (jelenléti ív, haladási napló, bizonyítvány stb.), valamint a képzéssel kapcsolatos üzleti dokumentumokon folyamatosan használni, arról ügyfeleit tájékoztatni, tevékenységéről közreadott írott tájékoztatójában, programfüzetében szerepeltetni, és az ügyfelek által jól látható módon kifüggeszteni.

(3) A nyilvántartásba vételi eljárásért a felnőttképzést folytató intézmény külön jogszabályban meghatározott igazgatási szolgáltatási díjat köteles fizetni.

(4)
 A felnőttképzési tevékenységet folytató intézmények jegyzéke nyilvános, azt a miniszter az általa vezetett minisztérium (a továbbiakban: minisztérium) honlapján havonta közzéteszi. A nyilvántartás adatait és a nyilvántartásba vétel iránti kérelemhez mellékelt okiratokat a nyilvántartás helyén egyébként bárki megtekintheti, azokról feljegyzést, illetve – igazgatási szolgáltatási díj ellenében – másolatot készíthet.

(5) A felnőttképzési intézmény jogszabályban előírt módon nyilvántartásba vételétől számítva kétévenként tevékenységéről beszámolót készít, melyet megküld a nyilvántartást vezető számára.

A felnőttképzési intézmények ellenőrzése

10. §
 (1)
 Az állami foglalkoztatási szerv ellenőrzi, hogy a felnőttképzési tevékenységet folytató intézmény

a) nyilvántartásba vételi kötelezettségének eleget tett-e, így különösen

aa) szerepel-e a nyilvántartásban,

ab) a valóságnak megfelelnek-e a nyilvántartásban szereplő adatok,

ac) eleget tesz-e a 9. § (2) bekezdésében meghatározott kötelezettségének,

ad) fennállnak-e továbbra is a nyilvántartásba vétel feltételei,

ae) eleget tett-e a külön jogszabályban meghatározott beszámolási kötelezettségének,

b) felnőttképzési tevékenysége megfelel-e a jogszabályi feltételeknek, így különösen, hogy

ba) rendelkezik-e az e törvénynek megfelelő képzési tervvel, az Országos Képzési Jegyzékben (a továbbiakban: OKJ) szereplő képzések esetén a vonatkozó szakmai és vizsgakövetelményeknek megfelelő képzési programmal, és képzéseit ezeknek megfelelően folytatja-e,

bb) rendelkezik-e a képzések – képzési programnak megfelelő – lebonyolításához szükséges személyi és tárgyi feltételekkel,

bc) megkötötte-e a képzésben résztvevőkkel az e törvénynek megfelelő tartalmú felnőttképzési, illetve a 20. § (4) bekezdés szerinti szerződést, és személyi adataik kezelése megfelel-e a 28. §-ban foglaltaknak,

bd) vezeti-e megfelelően a képzés megvalósításával összefüggő, a 10/A. §-ban előírt dokumentumokat,

be) biztosítja-e az intézmény felnőttképzési tevékenységére vonatkozó tájékoztatók, valamint a ba) pontban meghatározott dokumentumokhoz való hozzáférést,

bf) biztosítja-e – a 17. § (2) bekezdés alapján – az előzetesen megszerzett tudás mérését, értékelését, és ennek eredményét figyelembe veszi-e a képzés tartalmának, illetve folyamatának egyénre szabott alakításában,

bg)
 az általa meghirdetett, szervezett, illetve folytatott képzés – a 9. § (1) bekezdésében meghatározottak szerint – szerepel-e a nyilvántartásban,

bh)
 OKJ-s képzések esetén a gyakorlati foglalkozást a szakmai és vizsgakövetelményekben, valamint a külön jogszabályban meghatározott feltételek szerint folytatja-e.

(2)
 Amennyiben az állami foglalkoztatási szerv az ellenőrzése során azt állapítja meg, hogy a felnőttképzést folytató intézmény az ellenőrzés időpontjában szerepel a nyilvántartásban, de korábban a felnőttképzési tevékenységét nyilvántartásba vétel nélkül folytatta, az intézménnyel szemben a kötelező legkisebb munkabér (minimálbér) és a garantált bérminimum megállapításáról szóló 316/2005. (XII. 25.) Korm. rendelet 2. §-ának (1) bekezdésében meghatározott minimálbér nyolcszorosának megfelelő összegű bírságot szab ki. Amennyiben az állami foglalkoztatási szerv az ellenőrzése során azt állapítja meg, hogy a felnőttképzést folytató intézmény az ellenőrzés időpontjában nem szerepel a nyilvántartásban – és így tevékenységét jogellenesen végzi –, az intézményt eltiltja a felnőttképzési tevékenységtől.

(3)
 A (2) bekezdés szerinti intézmény a jogellenes tevékenység észlelésétől számított két évig nyilvántartásra vonatkozó kérelmet nem nyújthat be.

(4)
 Az eltiltást kimondó határozatot a minisztérium hivatalos lapjában és honlapján közzé kell tenni.

(5)
 Ha a felnőttképzést folytató intézmények nyilvántartásában szereplő intézmény a tevékenységét nem a jogszabálynak megfelelően látja el, vele szemben az állami foglalkoztatási szerv – a Ket. 58. §-a (1) bekezdésének a) pontjában meghatározott esetben a minisztérium által vezetett országos felnőttképzési szakértői nyilvántartásban szereplő szakértő véleményének a beszerzését követően – a (2) bekezdésben meghatározott Korm. rendelet szerinti havi minimálbér másfélszeresétől hét és félszereséig terjedő összegű bírságot szabhat ki. Amennyiben a felnőttképzési intézmény a feltárt jogszabálysértést az állami foglalkoztatási szerv határozata alapján nem szünteti meg, illetve ismételten jogszabálysértést követ el, az állami foglalkoztatási szerv egy évre eltiltja a felnőttképzési tevékenységtől és az erre vonatkozó határozatát a (4) bekezdés szerint közzéteszi.

(6)
 Az állami foglalkoztatási szerv a 10. § (1) bekezdésének bh) alpontjában meghatározott ellenőrzési tevékenységét a gyakorlati foglalkozás helye szerint illetékes területi gazdasági kamara – külön jogszabályban meghatározottak szerint történő – bevonásával látja el.

(7)
 A bírság kiszabására vonatkozó szabályokat a miniszter rendeletben állapítja meg.

(8)
 Az állami foglalkoztatási szerv által kiszabott bírságot az MPA lebonyolítási számlájára kell befizetni. A befizetett bírság teljes összege az MPA képzési alaprészét illeti meg.

(9)
 Az állami foglalkoztatási szerv ellenőrzési tevékenységére a Ket. hatósági ellenőrzésre vonatkozó rendelkezéseit kell alkalmazni.

10/A. §
 A felnőttképzési intézménynek a képzésben részt vevő felnőttel megkötött felnőttképzési szerződésben vállalt képzés teljesítésével összefüggésben az alábbi dokumentumokat kell vezetnie, nyilvántartania és – az állami foglalkoztatási szerv ellenőrzési jogköre gyakorlásának biztosítása érdekében – öt évig megőriznie:

a) az elméleti tanórán, gyakorlati foglalkozáson, illetve konzultáción vezetett, a képzésben részt vevő felnőtt által aláírt jelenléti íveket, valamint a képzésben résztvevővel esetlegesen elektronikus úton folytatott szakmai felkészítést, ellenőrzést igazoló dokumentumot,

b) a képzésben részt vevő felnőtt Fktv. 28. §-a alapján kezelt személyi adatait, valamint a képzés megkezdéséhez és folytatásához – a résztvevő oldaláról – szükséges feltételek meglétét igazoló eredeti dokumentumokat vagy azoknak a felnőttképzési intézmény által hitelesített másolatait,

c) a képzésnek a képzési program szerinti megvalósítását, valamint a résztvevők hiányzásait dokumentáló haladási naplót,

d) a képzésben részt vevő felnőttnek a sikeres vizsga letételét, illetve a képzés elvégzését igazoló bizonyítványának (oklevél, tanúsítvány, igazolás stb.) annak kiállítója által hitelesített másolatát, illetve a bizonyítvány átvételéről szóló elismervény eredeti példányát,

e) a képzés megvalósításához szükséges személyi és tárgyi feltételek biztosítását szolgáló (alvállalkozói, megbízási, bérleti stb.) szerződések egy eredeti példányát,

f) a 28. § (2) bekezdésében előírt statisztikai adatszolgáltatási kötelezettség teljesítését igazoló adatlap eredeti példányát.

11. §
 

III. Rész

A FELNŐTTKÉPZÉS TARTALMI KÖVETELMÉNYEI

A felnőttképzést folytató intézmények akkreditációja

12. § (1)
 A 8. §-ban meghatározott nyilvántartásban szereplő felnőttképzést folytató intézmények külön jogszabályban meghatározott feltételek alapján kérhetik akkreditálásukat. Az intézményi akkreditáció célja – a képzésben részt vevő felnőttek és egyéb érintettek érdekében – annak biztosítása, hogy az intézmény az általa meghirdetett felnőttképzési tevékenységet az akkreditációra vonatkozó külön jogszabályban meghatározott magasabb minőségi követelményeknek megfelelően végezze.

(2)
 A Felnőttképzési Akkreditáló Testület (a továbbiakban: FAT) akkreditációs eljárás lefolytatása alapján kiadja az akkreditációs tanúsítványt.

(3)
 Az akkreditációs eljárás alapfeltétele, hogy a felnőttképzést folytató intézmény legalább egy, általa már megvalósított akkreditált képzési programmal, valamint a 14. §-ban szereplő, a szakmai tanácsadó testület által jóváhagyott éves képzési tervvel rendelkezzen, továbbá, hogy a képzés mellett felnőttképzési tevékenységhez kapcsolódó szolgáltatást is nyújtson.

(4)
 A felnőttképzést folytató intézményakkreditációja négy év elteltével érvényét veszti.

(5)
 A felnőttképzést folytató intézménynek az akkreditáció iránti kérelmet az állami szakképzési és felnőttképzési intézethez kell benyújtania.

(6)
 A felsőoktatási intézmények nyilvántartását vezető szerv a szakirányú továbbképzést, illetve az Ftv. 56. §-ának (1) bekezdésében meghatározott költségtérítéses képzést folytató felsőoktatási intézmények – külön jogszabályban meghatározott tartalmú – jegyzékét megküldi a FAT részére. A FAT a jegyzék szerinti felsőoktatási intézmények számára – akkreditációs eljárás lefolytatása nélkül – intézményakkreditációs tanúsítványt ad ki.

(7)

(8)

(9)
 A FAT a közoktatási feladatot ellátó – más jogszabályban meghatározott – szakképző intézmény intézményakkreditációs kérelme esetén egyszerűsített eljárást folytat le. Az egyszerűsített intézményakkreditációs eljárás alapjául szolgáló egyéb esetek körét és az eljárás részletes szabályait kormányrendelet határozza meg.

(10)
 Az akkreditációs eljárásért a felnőttképzést folytató intézmény külön jogszabályban meghatározott eljárási díjat köteles fizetni.

A Felnőttképzési Akkreditáló Testület

13. § (1)
 A FAT a felnőttképzést folytató intézmények és a felnőttképzési programok akkreditációja iránti kérelemről annak az állami szakképzési és felnőttképzési intézethez történő megérkezése napjától számított 60 napon belül dönt. A FAT döntése ellen a miniszterhez lehet fellebbezést benyújtani. Az akkreditációs eljárásra egyébként a Ket. szabályait kell alkalmazni.

(2)
 A FAT ellenőrzi az akkreditált felnőttképzést folytató intézmények felnőttképzési tevékenységét, és az ellenőrzés eredményéhez képest dönt az intézményi, illetve a program akkreditációjának visszavonásáról. Az akkreditáció visszavonása esetén – az erre okot adó körülmény feltárásától számított – egy évig a felnőttképzési intézmény intézményakkreditáció iránti, valamint ugyanazon tartalommal és megnevezéssel programakkreditáció iránti kérelmet nem nyújthat be.

(3) A FAT független szakmai testület.

(4)
 A FAT legfeljebb 15 tagból áll. Tagjait a miniszter kéri fel – az elnök kivételével – hároméves időtartamra. A FAT a miniszter, valamint az egyházak, a gazdasági kamarák, a munkaadók, a munkavállalók, a helyi önkormányzatok, a felnőttképzési szakmai szervezetek képviselőiből, továbbá a felnőttképzés elismert szakértői közül felkért személyekből áll.

(5)
 A FAT tagjainak névsorát a minisztérium hivatalos lapjában közzé kell tenni.

(6)
 A FAT elnökét – a tagok közül – a miniszter kéri fel négyéves időtartamra.

(7)
 A FAT működése során figyelembe veszi a Magyar Felsőoktatási Akkreditációs Bizottság (a továbbiakban: MFAB) határozatait és javaslatait, továbbá biztosítja az MFAB képviselőjének a testületi üléseken tanácskozási joggal történő részvételét.

(8)
 A miniszter törvényességi felügyeletet gyakorol a FAT működése felett.

Szakmai tanácsadó testület

14. § (1) A felnőttképzést folytató intézmény szakmai munkájának, a képzés színvonalának folyamatos biztosítása, a felhasználók igényeinek megfelelő minőség biztosítása érdekében szakmai tanácsadó testülete(ke)t hozhat létre.

(2)
 A szakmai tanácsadó testület legalább 3 főből áll, melynek összetételét a felnőttképzést folytató intézmények és felnőttképzési programok akkreditációjának szabályairól szóló kormányrendelet határozza meg.

(3) A szakmai tanácsadó testület feladatai:

a)
 jóváhagyja a felnőttképzést folytató intézmény éves képzési tervét és kétéves beszámolóját,

b) közreműködik a felnőttképzést folytató intézmény minőségbiztosítási rendszerének kialakításában,

c) segíti a felnőttképzést folytató intézmény szakmai nyilvánosságának, valamint közönségkapcsolatainak kialakítását.

(4) A szakmai tanácsadó testület ügyrendjét maga határozza meg.

Az éves képzési terv

15. § (1) Az éves képzési terv tartalmazza a tervezett képzéseket, a képzések célcsoportját, a finanszírozás forrásait, a felnőttképzést folytató intézmény által végzett képzésekhez szükséges személyi-tárgyi feltételek biztosításának módját.

(2) Az éves képzési tervet a képzésben érdekeltek számára hozzáférhetővé kell tenni.

(3) Szakmai tanácsadó testület működése esetén az éves képzési terv teljesüléséről a felnőttképzést folytató intézmény a szakmai tanácsadó testületnek évente köteles beszámolni.

A képzési program tartalma és akkreditációja

16. § (1) Felnőttképzést csak képzési program alapján lehet folytatni.

(2) A képzési program tartalmazza:

a) a képzés során megszerezhető kompetenciát,

b) a képzésbe való bekapcsolódás és részvétel feltételeit,

c) a tervezett képzési időt,

d) a képzés módszereit (egyéni felkészülés, csoportos képzés, távoktatás stb.),

e) a tananyag egységeit (moduljait), azok célját, tartalmát, terjedelmét,

f) a maximális csoportlétszámot,

g) a képzésben részt vevő teljesítményét értékelő rendszer leírását,

h) a képzésről, illetve a képzés egyes egységeinek (moduljainak) elvégzéséről szóló igazolás kiadásának feltételeit,

i) a képzési program végrehajtásához szükséges személyi és tárgyi feltételeket, ezek biztosításának módját.

(3)
 Az OKJ szerinti szakképesítés megszerzésére irányuló, valamint az akkreditált képzési program felépítése moduláris szerkezetű.

17. § (1) A képzési programnak igazodnia kell a képzésben részt vevő felnőttek eltérő előképzettségéhez és képességeihez.

(2) A képzésre jelentkező felnőtt kérheti tudásszintjének előzetes felmérését, amelyet a felnőttképzést folytató intézmény köteles értékelni és figyelembe venni.

18. § A felnőttek képzése nyitott képzés, illetve távoktatás formájában is megszervezhető.

19. § (1)
 A 8. §-ban meghatározott nyilvántartásban szereplő felnőttképzést folytató intézmények külön jogszabályban meghatározott feltételek alapján kérhetik képzési programjaik akkreditálását. A programakkreditáció célja, hogy – a képzésben részt vevő felnőttek és egyéb érintettek érdekében – a képzési program biztosítsa a megszerezni kívánt kompetenciának az akkreditációra vonatkozó külön jogszabályban meghatározott magasabb minőségi követelmények szerint történő elsajátítását.

(2)
 A programakkreditáció érvényességének időtartama legalább 2, legfeljebb 5 év lehet. A FAT a programakkreditáció alapjául szolgáló feltételek fennállása esetén kiadja a programakkreditációs tanúsítványt.

(3)
 A más törvény felhatalmazása alapján akkreditált, vagy hatósági jogkörben engedélyezett képzési programot az állami szakképzési és felnőttképzési intézethez be kell jelenteni. A bejelentés alapján a FAT az akkreditációs eljárás lefolytatása nélkül kiadja a programakkreditációs tanúsítványt.

(4)

(5)
 Az egyházi felnőttképzési intézmények és képzési programjaik akkreditálása során a hittudományokra, illetve kizárólag a hitélet gyakorlására vonatkozó tárgyak, ismeretek tartalma nem vizsgálható.

(6)
 A felsőoktatási intézmények nyilvántartását vezető szerv a szakirányú továbbképzési programok, illetve az Ftv. 56. §-ának (1) bekezdésében meghatározott költségtérítéses képzési programok – külön jogszabályban meghatározott tartalmú – jegyzékét megküldi a FAT részére. A FAT a jegyzékben feltüntetett képzési programokra vonatkozóan – akkreditációs eljárás lefolytatása nélkül – programakkreditációs tanúsítványt ad ki.

A felnőttképzési szerződés

20. § (1) A felnőttképzést folytató intézmény és a képzésben részt vevő felnőtt felnőttképzési szerződést köt.

(2)
 A felnőttképzési szerződésnek tartalmaznia kell:

a)
 a képzésre vonatkozóan a 9. § (1) bekezdésének f)–j) pontjaiban meghatározott tartalmú adatokat, továbbá OKJ-s képzés esetén ennek azonosító számát, általános, valamint nem OKJ-ban szereplő képesítés megszerzésére irányuló szakmai célú képzés esetén az elsajátítható ismereteket, kompetenciákat,

b) a résztvevőnek a képzés során nyújtott teljesítménye ellenőrzésének, értékelésének módját, a vizsgára történő bocsátás feltételeit,

c) az elméleti tanórákról, a gyakorlati foglalkozásokról, illetve a konzultációkról való megengedett hiányzás mértékét, és ennek túllépése esetén a képzésben résztvevőt érintő következményeket,

d) a képzés helyét, időtartamát, ütemezését, figyelembe véve az előzetesen megszerzett tudás beszámítását,

e)
 a gyakorlati foglalkozás helyét, időtartamát, ütemezését, valamint a felnőtt számára a gyakorlati foglalkozással összefüggésben esetlegesen biztosított juttatásokat,

f)
 a vizsga szervezésének módját, formáját; OKJ szerinti, hatósági, illetve nyelvi képzés esetén a javasolt vizsgaszervező intézmény megnevezését,

g)
 a képzési díj – külön kiemelten a vizsgadíj és az esetlegesen szükséges pótvizsga díjának – mértékét és fizetésének módját, figyelembe véve az előzetesen megszerzett tudás beszámítását,

h)
 állami, illetve európai uniós források terhére támogatásban részesülő képzés esetén

ha) a támogatás tényét, megnevezését, a támogatás összegét,

hb) a támogatásban részesülő felnőttképzési intézmény kötelezettségvállalását a 21. § (3) bekezdésének a) pontjában meghatározott feltétel biztosítására, valamint

i)
 a képzésben részt vevő felnőtt, illetve a felnőttképzést folytató intézmény szerződésszegésének következményeit,

j)
 mindazt, amit más kormányrendelet előír.

(3) A felnőttképzési szerződést írásban kell megkötni, és öt évig a felnőttképzést folytató intézmény köteles megőrizni.

(4)
 A (2) és (3) bekezdésekben meghatározottak alapján a felnőttképzési intézménynek azon résztvevőkkel is – a polgári jog általános szabályai szerint – szerződést kell kötnie a képzésre vonatkozóan, akik a tankötelezettségük teljesítése, illetve iskolarendszerű képzésben való részvételük mellett felnőttképzésben is részt vesznek. Tanköteles tanulóval államilag elismert szakképesítés megszerzésére irányuló képzésre felnőttképzési szerződés nem köthető.

IV. Rész

FELNŐTTKÉPZÉSI TÁMOGATÁSOK

A támogatások általános szabályai

21. § (1)
 A felnőttképzést az állam a 22–27. §-okban foglaltak szerint támogatja.

(2) A felnőttképzés támogatásának államháztartási forrásai:

a) a központi költségvetés,

b) a szakképzési hozzájárulásnak a felnőttképzésre elszámolható része,

c)
 az MPA foglalkoztatási és képzési alaprészei.

d)

(3)
 Az (2) bekezdésben meghatározott, valamint az európai uniós források terhére – a (4) és (5) bekezdésben meghatározott kivétellel – kizárólag olyan felnőttképzési intézmény támogatható, amely

a)
 a támogatás teljes időtartama alatt biztosítja, hogy a FAT által kiállított, érvényes intézményakkreditációs tanúsítvánnyal rendelkezzen, és

b) a külön jogszabályban előírt statisztikai adatszolgáltatási kötelezettségét teljesítette.

(4)
 A (3) bekezdés a) pontjában meghatározott feltétel a 29. § 13. pontjában meghatározott belső képzések támogatása esetében nem alkalmazható.

(5)
 A (3) bekezdésben meghatározott feltételt a szakképzési hozzájárulásra kötelezett saját munkavállalói részére a szakképzési hozzájárulás terhére szervezett képzés költségei elszámolása során akkor kell alkalmazni, ha a képzés – külön jogszabályban meghatározottak szerint – részben vagy egészben külső képzés formájában valósul meg.

(6)
 A (3) bekezdésben meghatározott források terhére nyújtott képzési célú támogatások esetében a – külön jogszabályban meghatározott – rész-szakképesítés nem minősül az első, állam által elismert szakképesítésnek.

(7)
 A (3) bekezdésben meghatározott források terhére támogatás nyújtható olyan nem magyar állampolgárnak is, aki

a)
 a szabad mozgás és tartózkodás jogával rendelkező személyek beutazásáról és tartózkodásáról szóló törvényben
 meghatározottak szerint a szabad mozgáshoz és tartózkodáshoz való jogát Magyarországon gyakorolja, vagy

b)
 a harmadik országbeli állampolgárok beutazásáról és tartózkodásáról szóló törvény
 hatálya alá tartozik és bevándorolt, letelepedett, befogadott, illetőleg hontalan, vagy

c) a menedékjogról szóló törvény alapján menekült vagy menedékes jogállású.

Felnőttképzési normatív támogatás

22. §
 (1) Az állam a fogyatékkal élő felnőttek képzéséhez a költségvetési törvényben meghatározott mértékű normatív támogatást nyújthat.
 Ennek keretében a fogyatékkal élők számára – a költségvetésben meghatározott előirányzat mértékéig, a külön jogszabályban meghatározott feltételek és a támogatási igények kielégítésére meghatározott sorrend szerint – díjmentesen biztosítja a felnőttképzést folytató intézményben folyó, szakmai, nyelvi és általános képzést.

(2) Felnőttképzési normatív támogatásban kizárólag a 12. § szerint akkreditált és – külön jogszabályban meghatározottak szerint – a minisztériummal a felnőttképzési támogatásról szóló megállapodást megkötött felnőttképzést folytató intézmény részesülhet.

(3) Általános, nyelvi, valamint az OKJ-ban nem szereplő szakképesítés megszerzésére irányuló szakmai képzés esetén a normatív támogatás igénybevételének feltétele a felnőttképzést folytató intézmény képzési programjának akkreditálása is.

(4) Amennyiben a támogatott képzésben részt vevő és ezt követően sikeres vizsgát tevő fogyatékkal élő felnőttek száma nem éri el a külön jogszabályban meghatározott mértéket, úgy a felnőttképzést folytató intézmény a külön jogszabályban meghatározottak szerint a támogatás visszafizetésére köteles.

(5)
 Fogyatékkal élő felnőtt egyidejűleg egy támogatott képzésben vehet részt, és három naptári év alatt legfeljebb két képzéséhez nyújtható felnőttképzési normatív támogatás az (1)–(4) bekezdés alapján. Az értelmi, súlyosan-halmozottan fogyatékos, autista személyek általános célú képzésére a korlátozás nem vonatkozik.

23. §

Foglalkoztatást elősegítő képzések támogatása

24. §
 (1) A foglalkoztatás elősegítéséről és a munkanélküliek ellátásáról szóló 1991. évi IV. törvény (a továbbiakban: Flt.) 14. §-ában meghatározott esetekben és feltételekkel a felnőtt képzése az MPA terhére támogatásban részesíthető.

(2)
 Az (1) bekezdés alapján a 12. § szerint akkreditált felnőttképzést folytató intézmény, továbbá a 29. § 13. pontja szerinti belső képzést biztosító intézmény által szervezett képzésben részt vevő felnőtt képzése támogatható.

Saját munkavállaló képzésének támogatása

25. §
 A munkavállaló felnőtt képzését a munkaadó a szakképzési hozzájárulásról és a képzés fejlesztésének támogatásáról szóló 2003. évi LXXXVI. törvényben meghatározott módon és mértékben támogathatja.

A felnőttképzés, valamint a felnőttképzés technikai feltételei fejlesztésének támogatása

26. § (1)
 Az MPA képzési alaprésze központi keretének felnőttképzési célra fordítható része – külön jogszabályban meghatározottak szerint – felhasználható

a) az e törvény hatálya alá tartozó képzések támogatására,

b) a felnőttképzést folytató akkreditált intézmények technikai feltételei fejlesztésének támogatására,

c) a felnőttképzés érdekében végzett fejlesztő tevékenység támogatására,

d) az Európai Unió felnőttképzési programjaihoz való csatlakozás hazai pénzügyi forrásaihoz.

(2)
 Az (1) bekezdésben meghatározott célok támogatására kötött szerződésnek a következőket kell tartalmaznia:

a) a szerződést kötő felek

aa) nevét (cégnevét), önkormányzat vagy önkormányzatok társulása esetén az önkormányzat vagy társulás nevét,

ab) székhelyét, lakcímét,

ac) statisztikai számjelét,

ad) adószámát, adóazonosító jelét,

ae) képviseletére jogosult, illetve a szerződés teljesítésével összefüggésben eljáró személy nevét,

b) a támogatott cégjegyzékszámát vagy egyéni vállalkozói igazolvány számát vagy bírósági nyilvántartási számát, önkormányzat vagy önkormányzati társulás törzskönyvi nyilvántartási számát, valamint felnőttképzési intézmény esetén akkreditációs számát,

c) a támogatásban részesülőnek az állami adóhatóságnál bejelentett azt a bankszámlaszámát és a számlavezető pénzintézetének megnevezését, – önkormányzat vagy többcélú kistérségi társulás által fenntartott támogatott esetében a költségvetési elszámolási számlaszámát – ahova a támogatás összege átutalható,

d) a támogatás célját, a felhasználás részletes leírását,

e) a támogatás összegét, folyósításának módját és ütemezését,

f) a támogatott program megkezdésének és befejezésének tervezett időpontját, valamint a támogatás felhasználásáról történő szakmai és pénzügyi elszámolás módját és időpontját,

g) a támogatottnak a támogatás felhasználására és elszámolására vonatkozó kötelezettségeit, feladatait,

h) a támogató szerződéstől való elállásának, illetve felmondásának eseteit,

i) a szerződésszegés, illetve a támogatás nem rendeltetésszerű felhasználásának jogkövetkezményeit,

j) a támogatott nyilatkozatát arról, hogy nincs lejárt határidejű, az államháztartással összefüggő jogszabályok szerinti köztartozása.

27. §

Statisztikai adatnyilvántartás és -szolgáltatás

28. § (1)
 A felnőttképzést folytató intézmények e törvény mellékletében meghatározott adatokat tartják nyilván, illetve kezelik azokat. Az adatok statisztikai célra, illetve a felnőttképzési intézmény e törvényben meghatározott adatszolgáltatási kötelezettségének teljesítése érdekében felhasználhatók és személyazonosításra alkalmatlan módon átadhatók.

(2)
 A felnőttképzést folytató intézmény felnőttképzési tevékenységéről a statisztikáról szóló 1993. évi XLVI. törvény előírásai szerint statisztikai célú adatszolgáltatásra kötelezett.

(3)
 A felnőttképzési intézmények a 21. § (3) bekezdésében meghatározott források terhére támogatott képzéseik tekintetében, e törvény melléklete 1. pontjának bd) és ca) alpontjaiban meghatározott adatokról – külön kormányrendeletben meghatározottak szerint – jelentést szolgáltatnak a pályakövetési rendszer működtetéséért felelős szerv részére.

(4)
 A 21. § (3) bekezdésében meghatározott források terhére támogatott képzésben részt vevő felnőtt – feltéve, hogy foglalkoztatási jogviszonyt nem létesített vagy önfoglalkoztatóvá vált – köteles a képzés befejezését követő három éven át – külön kormányrendeletben meghatározottak szerint – a pályakövetési rendszer működtetéséért felelős szerv részére a képzéssel megszerzett szakképesítés vagy egyéb kompetencia hasznosulására vonatkozóan adatot szolgáltatni, illetve közölni, hogy milyen vállalkozást végez.

(5)
 A (4) bekezdésben meghatározott adatszolgáltatási kötelezettség a foglalkoztatót terheli, amennyiben a felnőtt a képzés befejezését követően foglalkoztatási jogviszonyt létesít. A foglalkoztatónak – külön kormányrendeletben meghatározottak szerint – az adatszolgáltatás keretében közölni kell, hogy a felnőtt hol állt munkába, milyen munkakörben foglalkoztatják, illetve milyen tevékenységet lát el.

V. Rész

ÉRTELMEZŐ RENDELKEZÉSEK

29. § E törvény alkalmazásában:

1. Intézmény-akkreditáció: a felnőttképzési intézményben folytatott képzési (tananyagfejlesztés, oktatás/képzés, értékelés) és felnőttképzési szolgáltató tevékenységnek, az intézmény irányítási és döntési folyamatok szabályozottságának vizsgálata és minőség szempontjából történő hitelesítése.

2. Program-akkreditáció: a képzési célnak való megfelelés (különös tekintettel a munkaerő-piaci szükségességre, az életminőség javítására), a megvalósíthatóság, továbbá a képzés tartalmi elemeinek és a pedagógiai/andragógiai követelményeknek való megfelelés vizsgálata és minőség szempontjából történő hitelesítése.

3. A nyitott képzés vagy távoktatás formájában szervezett felnőttképzés olyan sajátos információ-technológiai és kommunikációs taneszközök, valamint ismeretátadási-tanulási módszerek használatára épül, amely az oktató és a képzésben részt vevő felnőtt interaktív kapcsolatán és az önálló munkán alapuló képzést tesz lehetővé. Időtartamát, valamint az ismeretátadás és a tanulmányok teljesítése ellenőrzésének formáit a képzésben részt vevő felnőttel kötött felnőttképzési szerződésben a felnőttképzést folytató intézmény határozza meg.

4. Általános célú képzés: olyan képzés, amely az általános műveltség növelését célozza, amely hozzájárul a felnőtt személyiségének fejlődéséhez, a társadalmi esélyegyenlőség és az állampolgári kompetencia kialakulásához.

5. Felnőtt: felnőttképzésben részt vevő természetes személy, aki külön törvényben meghatározottak szerint tankötelezettségét teljesítette.

6. Hátrányos helyzetű felnőtt: olyan felnőtt, akinek valamely szociális, életviteli vagy egyéb okból a képzési lehetőségekhez való hozzáférése állami támogatás nélkül az átlagosnál nehezebben megvalósítható.

7.
 A felnőttképzéshez kapcsolódó szolgáltatás: olyan szolgáltatás, amely a képzések egyénre szabott kialakításának elősegítésére, a képzés hatékonyságának javítására vagy a munkavállalás elősegítésére irányul. Formái különösen az előzetesen megszerzett tudás felmérése, a pályaorientációs és -korrekciós tanácsadás, a képzési szükségletek felmérése és a képzési tanácsadás, valamint az elhelyezkedési tanácsadás és az álláskeresési technikák oktatása.

8.
 Fogyatékkal élő felnőtt: a fogyatékos személyek jogairól és esélyegyenlőségük biztosításáról szóló 1998. évi XXVI. törvény 4. § a) pontjában meghatározott, a 141/2000. (VIII. 9.) Korm. rendelet 1. számú mellékletében szereplő mértékű fogyatékossággal rendelkező személy, amennyiben e törvény alkalmazásában felnőttnek minősül.

9. Iskolarendszeren kívüli képzés: olyan képzés, amelynek résztvevői nem állnak a képző intézménnyel tanulói vagy hallgatói jogviszonyban.

10. Kompetencia: a felnőttképzésben részt vett személy ismereteinek, készségeinek, képességeinek, magatartási, viselkedési jegyeinek összessége, amely által a személy képes lesz egy meghatározott feladat eredményes teljesítésére.

11. Munkanélküli felnőtt: az Flt. 58. § (5) bekezdés d) pontjában meghatározott természetes személy, amennyiben e törvény alkalmazásában felnőttnek minősül.

12.
 Elméleti tanóra: a képzésnek a megszerezni kívánt képesítéshez, kompetenciához szükséges elméleti tudás megszerzését biztosító, 45 percet elérő időtartamú egysége.

13.
 Belső képzésnek minősül a munkáltató által a saját munkavállalói részére saját munkaszervezetén belül, nem üzletszerűen szervezett képzés, illetve a külön jogszabályok alapján végzett köztisztviselői továbbképzés. A belső képzés szempontjából munkavállaló az Flt. 58. §-a (5) bekezdésének b) pontjában meghatározott személy.

14.
 Nem formális tanulásnak minősül a munkahely, a társadalmi és egyéb szervezetek által szervezett olyan rendszerezett oktatás-tanulás, amely oktatási, képzési intézményeken kívül az egyén igényei és kezdeményezése alapján valósul meg, és amely közvetlenül nem kapcsolódik képesítés megszerzését tanúsító okirat megszerzéséhez.

15.
 Gyakorlati foglalkozás: a képzés azon része, amely a megszerezni kívánt képesítéshez, kompetenciához szükséges elméleti ismeretek gyakorlatban történő alkalmazásának elsajátítását biztosítja.

16.
 Konzultáció: az elsajátítandó ismeret átadását, megerősítését elősegítő, a képzésben részt vevő felnőtt(ek) és az oktató (tutor) közötti megbeszélés, mely elektronikus formában is megvalósulhat.

17.
 Modul: Tanítási vagy tananyagegység, amely egy logikailag összetartozó ismeretanyagnak önállóan kezelhető, meghatározott személyi és tárgyi feltételekkel behatárolt, mérhető kimenetű, önállóan is tanítható része. A modul ismeretanyagának elsajátítását követően a képzésben részt vevő személy képes lesz az ismereteket, készségeket, képességeket, tulajdonságokat meghatározott szinten alkalmazni, illetve további tanulmányai során felhasználni.

18.
 Moduláris rendszer: Meghatározott, összekapcsolható egységekből (modulokból) álló képzési program, tananyag, amely lehetővé teszi a képzés kimeneti követelményének teljesítéséhez szükséges ismeretek részenkénti elsajátítását, biztosítja a szakmák közti átjárhatóságot, az eltérő tudásszintekhez, munkatapasztalatokhoz való alkalmazkodást, a képzések különböző irányú specializálását. A modulok egymáshoz illesztésével, cseréjével különböző moduláris képzési programok, tananyagok állíthatók össze.

VI. Rész

ZÁRÓ RENDELKEZÉSEK

30. § (1) E törvény – a (2) bekezdés kivételével – 2002. január 1-jén lép hatályba.

(2)
 A 22., 24. §, a 27. §-a és a 28. § (2) bekezdése 2003. január 1-jén lép hatályba.

(3) A felnőttképzést folytató intézmények 2002. július 1-je után kérhetik intézmény és program akkreditációjukat.

(4)

(5)

(6)

(7)
 E törvény

a) az Európai Parlament és a Tanács az Unió polgárainak és családtagjaiknak a tagállamok területén történő szabad mozgáshoz és tartózkodáshoz való jogáról, valamint az 1612/68/EGK rendelet módosításáról, továbbá a 64/221/EGK, a 68/360/EGK, a 72/194/EGK, a 73/148/EGK, a 75/34/EGK, a 75/35/EGK, a 90/364/EGK, a 90/365/EGK és a 93/96/EGK irányelv hatályon kívül helyezéséről szóló 2004/38/EK irányelvének,

b) a Tanács a harmadik országok huzamos tartózkodási engedéllyel rendelkező állampolgárainak jogállásáról szóló 2003/109/EK irányelvének,

c) a Tanács a harmadik országok állampolgárainak, illetve a hontalan személyeknek menekültként vagy a más okból nemzetközi védelemre jogosultként való elismerésének feltételeiről és az e státusok tartalmára vonatkozó minimumszabályokról szóló 2004/83/EK irányelvének,

d) a Tanács a férfiak és a nők közötti egyenlő bánásmód elvének a munkavállalás, a szakképzés, az előmenetel és a munkakörülmények terén történő végrehajtásáról szóló 76/207/EGK irányelvének

való megfelelést szolgálja.

Melléklet a 2001. évi CI. törvényhez

1. E törvény alapján kezelt adatok:

a) a képzésben résztvevő neve, születési helye és ideje, állampolgársága, lakó- és tartózkodási helyének címe és telefonszáma, nem magyar állampolgár esetén a Magyar Köztársaság területén való tartózkodás jogcíme és a tartózkodásra jogosító okirat, illetőleg okmány vagy a tartózkodási jogot igazoló okmány megnevezése, száma;

b) a képzési jogviszonnyal összefüggő adatok, így különösen a képzésben résztvevő

ba) iskolai és szakmai végzettségével, nyelvi ismereteivel,

bb) képzésbe történő felvételével,

bc) tanulmányainak értékelésével és minősítésével,

bd) vizsga letételével (a képzéssel megszerzett szakképesítés vagy egyéb kompetencia megnevezése, a vizsga helye, időpontja, eredménye),

be) fegyelmi és kártérítési ügyeivel

kapcsolatos adatok;

c) állami és európai uniós források terhére támogatott képzések esetén az a)–b) pontban foglaltakon kívül:

ca) a képzésben résztvevő Ktv. szerinti tanulói azonosító száma,

cb) a támogatások, juttatások külön jogszabályban előírt feltételeinek megállapításához szükséges, a jövedelmi, szociális helyzetet igazoló, valamint fogyatékosságra vonatkozó adatok.

2. A többi adat az érintett hozzájárulásával tartható nyilván.

3. Az állami támogatás jogszerű igénybevételének és felhasználásának ellenőrzése céljából a képzésben résztvevő 1. a)–c) pontban kezelt adatait kérelemre a minisztérium, illetve a külön jogszabály alapján ellenőrzésre feljogosított más szerv részére rendelkezésre kell bocsátani.

� A törvényt az Országgyűlés a 2001. december 18-i ülésnapján fogadta el. A kihirdetés napja: 2001. december 24.


� A 2. § (2) bekezdése a 2005: CXXXIX. törvény 173. § a) pontja szerint módosított szöveg.


� A 3. § (1) bekezdése b) pontjának hatodik francia bekezdését a 2003: CVI. törvény 1. §-a iktatta be.


� A 3. § (1) bekezdés b) pontjának negyedik franciabekezdése a 2006: IV. törvény 367. § 24. pontja szerint módosított szöveg.


� A 3. § (2) bekezdésének a) pontja a 2007: CII. törvény 14. § (1) bekezdésével megállapított szöveg.


� A 3. § (3) bekezdését a 2003: CVI. törvény 18. § (3) bekezdésének a) pontja hatályon kívül helyezte.


� A 3. § (5) bekezdését a 2007: CII. törvény 14. § (2) bekezdése iktatta be.


� A 3/A. §-t a 2005: CXXXIX. törvény 173. § b) pontja iktatta be, hatályon kívül helyezte a 2006: CXIV. törvény 50. § (9) bekezdésének c) pontja.


� A 3/B. §-t a 2007: CII. törvény 15. §-a iktatta be.


� A 4. § új (1) bekezdését a 2006: CXIV. törvény 19. § (1) bekezdése iktatta be, egyidejűleg az eredeti (1)–(2) bekezdés számozását (2)–(3) bekezdésre változtatva.


� A 4. § (1) bekezdése a 2003: CVI. törvény 18. § (3) bekezdésének b) pontja szerint módosított szöveg. A 4. § eredeti (1) bekezdésének számozását a 2006: CXIV. törvény 19. § (1) bekezdése (2) bekezdésre változtatta.


� Lásd a 48/2001. (XII. 29.) OM rendeletet, a 22/2004. (II. 16.) Korm. rendeletet.


� Lásd a 24/2004. (VI. 22.) FMM rendeletet, a 123/2007. (V. 31.) Korm. rendeletet.


� A 4. § (2) bekezdésének felvezető szövegrésze a 2003: CVI. törvény 2. §-ával megállapított szöveg. A 4. § eredeti (2) bekezdésének számozását (3) bekezdésre változtatta és felvezető szövegét módosította a 2006: CXIV. törvény 19. § (1)–(2) bekezdése.


� Lásd a 48/2001. (XII. 29.) OM rendeletet.


� A 4. § (3) – eredeti (2) – bekezdésének b) pontja a 2003: CVI. törvény 2. §-ával megállapított, valamint a 2006: CXIV. törvény 50. § (10) bekezdésének f) pontja szerint módosított szöveg.


� Lásd a 24/2004. (VI. 22.) FMM rendeletet.


� A 4. § (3) bekezdésének c) pontját a 2006: CXIV. törvény 19. § (2) bekezdése iktatta be.


� Az 5. §-t megelőző alcím a 2006: CXIV. törvény 20. §-ával megállapított szöveg.


� Az 5. § a 2006: CXIV. törvény 20. §-ával megállapított szöveg.


� A 6. §-t a 2006: CXIV. törvény 50. § (9) bekezdésének c) pontja hatályon kívül helyezte.


� A 7. §-t megelőző alcím a 2006: CXIV. törvény 21. §-ával megállapított szöveg.


� A 7. § a 2006: CXIV. törvény 21. §-ával megállapított szöveg.


� A 8. § (1) bekezdésének második mondatát a 2003: CVI. törvény 5. § (1) bekezdése iktatta be, szövege a 2006: CXIV. törvény 50. § (13) bekezdésének b) pontja szerint módosított szöveg.


� A 8. § (2) bekezdése a 2003: CVI. törvény 5. § (2) bekezdésével megállapított szöveg.


� A 8. § (3) bekezdését a 2003: CVI. törvény 18. § (3) bekezdésének c) pontja hatályon kívül helyezte.


� A 8. § (4) bekezdése a 2003: CVI. törvény 5. § (3) bekezdésével megállapított, valamint a 2006: CXIV. törvény 50. § (13) bekezdésének c)–d) pontja szerint módosított szöveg.


� A 8. § (5) bekezdése a 2003: CVI. törvény 18. § (4) bekezdésének b) pontja, a 2006: CXIV. törvény 50. § (13) bekezdésének e) pontja szerint módosított szöveg.


� A 8. § (6) bekezdése a 2005: LXXXIII. törvény 22. §-ával megállapított szöveg. A 8. § (6) bekezdésének második mondatát a 2006: CXIV. törvény 50. § (9) bekezdésének c) pontja hatályon kívül helyezte.


� A 9. § (1) bekezdésének a) pontja a 2003: CVI. törvény 6. § (1) bekezdésével megállapított szöveg.


� A 9. § (1) bekezdésének g) pontja a 2006: CXIV. törvény 22. § (1) bekezdésével megállapított szöveg.


� A 9. § (4) bekezdése a 2006: CXIV. törvény 22. § (2) bekezdésével megállapított szöveg. E módosító törvény 50. § (8) bekezdése alapján a rendelkezést a 2007. január 1. napja után indult közigazgatási hatósági ügyekben kell alkalmazni.


� A 10. § a 2003: CVI. törvény 7. §-ával megállapított szöveg.


� A 10. § (1) bekezdése a 2006: CXIV. törvény 23. § (1) bekezdésével megállapított szöveg. E módosító törvény 50. § (8) bekezdése alapján a rendelkezést a 2007. január 1. napja után indult közigazgatási hatósági ügyekben kell alkalmazni.


� A 10. § (1) bekezdése b) pontjának bg) alpontját a 2007: CII. törvény 16. § (1) bekezdése iktatta be.


� A 10. § (1) bekezdése b) pontjának bh) alpontját a 2007: CII. törvény 16. § (1) bekezdése iktatta be.


� A 10. § (2) bekezdése a 2007: CII. törvény 16. § (2) bekezdésével megállapított szöveg.


� A 10. § (3) bekezdése a 2006: CXIV. törvény 23. § (2) bekezdésével megállapított szöveg. E módosító törvény 50. § (8) bekezdése alapján a rendelkezést a 2007. január 1. napja után indult közigazgatási hatósági ügyekben kell alkalmazni.


� A 10. § (4) bekezdése a 2006: CXIV. törvény 50. § (13) bekezdésének c) pontja szerint módosított szöveg.


� A 10. § (5) bekezdése a 2007: CII. törvény 16. § (3) bekezdésével megállapított szöveg.


� A 10. § új (6) bekezdését a 2007: CII. törvény 16. § (4) bekezdése iktatta be, egyidejűleg az eredeti (6)–(8) bekezdésének számozását (7)–(9) bekezdésre változtatta.


� A 10. § (6) bekezdése a 2006: CXIV. törvény 50. § (13) bekezdésének b) pontja szerint módosított szöveg. A 10. § eredeti (6) bekezdésének számozását (7) bekezdésre változtatta a 2007: CII. törvény 16. § (4) bekezdése.


� Lásd az 1/2005. (I. 19.) FMM rendeletet.


� A 10. § (7) bekezdése a 2006: CXIV. törvény 50. § (13) bekezdésének a) és e) pontja szerint módosított szöveg. A 10. § eredeti (7) bekezdésének számozását (8) bekezdésre változtatta a 2007: CII. törvény 16. § (4) bekezdése.


� A 10. § (8) bekezdése a 2005: LXXXIII. törvény 23. §-ával megállapított, valamint a 2006: CXIV. törvény 50. § (9) bekezdésének c) pontja és (13) bekezdésének e) pontja szerint módosított szöveg. A 10. § eredeti (8) bekezdésének számozását (9) bekezdésre változtatta a 2007: CII. törvény 16. § (4) bekezdése.


� A 10/A. §-t a 2006: CXIV. törvény 24. §-a iktatta be. E módosító törvény 50. § (5) és (8) bekezdése alapján a rendelkezést a 2007. január 1. napját követően elindított képzések tekintetében, illetve az ezen időpont után indult közigazgatási hatósági ügyekben kell alkalmazni.


� A 11. §-t és az azt megelőző alcímet a 2005: LXX. törvény 19. §-ának (2) bekezdése hatályon kívül helyezte.


� A 12. § (1) bekezdése a 2006: CXIV. törvény 25. § (1) bekezdésével megállapított szöveg.


� A 12. § (2) bekezdése a 2006: CXIV. törvény 50. § (13) bekezdésének g) pontja szerint módosított szöveg.


� A 12. § (3) bekezdése a 2006: CXIV. törvény 25. § (2) bekezdésével megállapított szöveg, e módosító törvény 50. § (3) bekezdése alapján 2007. július 1-lépett hatályba, 50. § (8) bekezdése alapján a rendelkezést az ezen időpont után indult közigazgatási hatósági ügyekben kell alkalmazni.


� A 12. § (4) bekezdése a 2007: CII. törvény 42. § (10) bekezdésének b) pontja szerint módosított szöveg.


� A 12. § (5) bekezdése a 2003: CVI. törvény 9. § (1) bekezdésével megállapított, valamint a 2006: CXIV. törvény 50. § (13) bekezdésének h) pontja szerint módosított szöveg.


� A 12. § (6) bekezdése a 2007: CII. törvény 17. §-ával megállapított szöveg.


� A 12. § új (7) bekezdését a 2003: CVI. törvény 9. § (2) bekezdése iktatta be, egyidejűleg az eredeti (7) bekezdés számozását (10) bekezdésre változtatva. A (7) bekezdést a 2005: CXXXIX. törvény 173. § c) pontja hatályon kívül helyezte.


� A 12. § (8) bekezdését a 2003: CVI. törvény 9. § (2) bekezdése iktatta be, hatályon kívül helyezte a 2006: CXIV. törvény 50. § (9) bekezdésének c) pontja.


� A 12. § (9) bekezdését a 2003: CVI. törvény 9. § (2) bekezdése iktatta be, szövege a 2006: CXIV. törvény 25. § (3) bekezdésével megállapított, a 2007: CII. törvény 42. § (10) bekezdésének b) pontja szerint módosított szöveg.


� A 12. § eredeti (7) bekezdésének számozását (10) bekezdésre változtatta a 2003: CVI. törvény 9. § (2) bekezdése.


� Lásd a 7/2002. (XII. 6.) FMM rendeletet.


� A 13. § (1) bekezdése a 2005: LXXXIII. törvény 24. §-ával megállapított, valamint a 2006: CXIV. törvény 50. § (13) bekezdésének h) és j) pontja szerint módosított szöveg.


� A 13. § (2) bekezdése a 2006: CXIV. törvény 26. § (1) bekezdésével megállapított, a 2007: CII. törvény 42. § (10) bekezdésének c) pontja szerint módosított szöveg.


� A 13. § (4) bekezdése a 2006: CXIV. törvény 26. § (2) bekezdésével megállapított szöveg.


� A 13. § (5) bekezdése a 2003: CVI. törvény 18. § (4) bekezdésének c) pontja, a 2006: CXIV. törvény 50. § (13) bekezdésének c) pontja szerint módosított szöveg.


� A 13. § (6) bekezdése a 2006: CXIV. törvény 26. § (3) bekezdésével megállapított szöveg.


� A 13. § (7) bekezdése a 2007: CII. törvény 42. § (10) bekezdésének a) pontja szerint módosított szöveg.


� A 13. § (8) bekezdése a 2003: CVI. törvény 18. § (4) bekezdésének a) pontja, a 2006: CXIV. törvény 50. § (13) bekezdésének b) pontja szerint módosított szöveg.


� A 14. § (2) bekezdése a 2003: CVI. törvény 11. § (1) bekezdésével megállapított szöveg.


� A 14. § (3) bekezdésének a) pontja a 2003: CVI. törvény 11. § (2) bekezdésével megállapított szöveg.


� A 16. § (3) bekezdése a 2006: CXIV. törvény 27. §-ával megállapított szöveg. E módosító törvény 50. § (6) bekezdése alapján a rendelkezést OKJ-s képzések esetében az egyes szakképesítésekre vonatkozóan kiadásra kerülő szakmai és vizsgakövetelmények kiadását követően, nem OKJ-s képzések esetében a 2007. január 1. napját követően elindított képzések tekintetében kell alkalmazni.


� A 19. § (1) bekezdése a 2006: CXIV. törvény 28. §-ával megállapított, a 2007: CII. törvény 42. § (10) bekezdésének d) pontja szerint módosított szöveg.


� A 19. § (2) bekezdése a 2003: CVI. törvény 12. § (1) bekezdésével megállapított szöveg.


� A 19. § (3) bekezdése a 2003: CVI. törvény 12. § (1) bekezdésével megállapított, első mondata a 2006: CXIV. törvény 50. § (13) bekezdésének h) pontja, a 2007: CII. törvény 42. § (7) bekezdésének b) pontja szerint módosított szöveg.


� A 19. § új (4) bekezdését a 2003: CVI. törvény 12. § (2) bekezdése iktatta be, egyidejűleg az eredeti (4) bekezdés számozását (5) bekezdésre változtatva. A 19. § (4) bekezdését a 2006: CXIV. törvény 50. § (9) bekezdésének c) pontja hatályon kívül helyezte.


� A 19. § eredeti (4) bekezdésének számozását (5) bekezdésre változtatta a 2003: CVI. törvény 12. § (2) bekezdése.


� A 19. § (6) bekezdését a 2007: CII. törvény 18. §-a iktatta be.


� A 20. § (2) bekezdése a 2006: CXIV. törvény 29. § (1) bekezdésével megállapított szöveg. E módosító törvény 50. § (5) bekezdése alapján a rendelkezést a 2007. január 1. napját követően elindított képzések tekintetében kell alkalmazni.


� A 20. § (2) bekezdésének a) pontja a 2007: CII. törvény 19. § (1) bekezdésével megállapított szöveg.


� A 20. § (2) bekezdésének új e) pontját a 2007: CII. törvény 19. § (2) bekezdése iktatta be, egyidejűleg az eredeti e)–i) pont jelölését f)–j) pontra változtatta.


� A 20. § (2) bekezdésének eredeti e) pontjának jelölését f) pontra változtatta a 2007: CII. törvény 19. § (2) bekezdése.


� A 20. § (2) bekezdésének eredeti f) pontjának jelölését g) pontra változtatta a 2007: CII. törvény 19. § (2) bekezdése.


� A 20. § (2) bekezdésének eredeti g) pontjának jelölését h) pontra változtatta a 2007: CII. törvény 19. § (2) bekezdése, szövege a 19. § (3) bekezdésével megállapított szöveg.


� A 20. § (2) bekezdésének eredeti h) pontjának jelölését i) pontra változtatta a 2007: CII. törvény 19. § (2) bekezdése.


� A 20. § (2) bekezdésének eredeti i) pontjának jelölését j) pontra változtatta a 2007: CII. törvény 19. § (2) bekezdése.


� A 20. § (4) bekezdése a 2006: CXIV. törvény 29. § (2) bekezdésével megállapított szöveg. E módosító törvény 50. § (5) bekezdése alapján a rendelkezést a 2007. január 1. napját követően elindított képzések tekintetében kell alkalmazni.


� A 21. § (1) bekezdése a 2003: CVI. törvény 13. §-ával megállapított szöveg.


� A 21. § (2) bekezdésének c) pontja a 2003: CVI. törvény 18. § (4) bekezdésének d) pontja, a 2006: CXIV. törvény 50. § (10) bekezdésének f) pontja szerint módosított szöveg.


� A 21. § (2) bekezdésének d) pontját a 2006: CXIV. törvény 50. § (9) bekezdésének c) pontja hatályon kívül helyezte.


� A 21. § (3) bekezdését a 2005: LXXIV. törvény 1. §-a iktatta be, szövege a 2006: CXIV. törvény 30. § (1) bekezdésével megállapított, a 2007: CII. törvény 42. § (10) bekezdésének e) pontja szerint módosított szöveg.


� A 21. § (3) bekezdésének a) pontja a 2007: CII. törvény 20. §-ával megállapított szöveg.


� A 21. § (4) bekezdését a 2005: LXXIV. törvény 1. §-a iktatta be, szövege a 2006: CXIV. törvény 30. § (1) bekezdésével megállapított szöveg.


� A 21. § (5) bekezdését a 2005: LXXIV. törvény 1. §-a iktatta be, szövege a 2006: CXIV. törvény 30. § (1) bekezdésével megállapított szöveg.


� A 21. § (6) bekezdését a 2006: CXIV. törvény 30. § (2) bekezdése iktatta be.


� A 21. § (7) bekezdését a 2006: CXIV. törvény 30. § (2) bekezdése iktatta be.


� A 21. § (7) bekezdésének a) pontja a 2006: CXIV. törvény 50. § (2) bekezdése alapján a szabad mozgás és tartózkodás jogával rendelkező személyek beutazásáról és tartózkodásáról szóló törvény hatálybalépésével egyidejűleg lép hatályba. A 2007: I. törvény hatálybalépésének időpontja 2007. július 1.


� Lásd a 2007: I. törvényt.


� A 21. § (7) bekezdésének b) pontja a 2006: CXIV. törvény 50. § (2) bekezdése alapján a harmadik országbeli állampolgár beutazásáról és tartózkodásáról szóló törvény hatálybalépésével egyidejűleg lép hatályba. A 2007: II. törvény hatálybalépésének időpontja 2007. július 1.


� Lásd a 2007: II. törvényt.


� A 22. § a 2006: CXIV. törvény 31. §-ával megállapított szöveg, e módosító törvény 50. § (3) bekezdése alapján 2007. július 1-jén lépett hatályba, az 50. § (8) bekezdése alapján a rendelkezést az ezen időpont után indult közigazgatási hatósági ügyekben kell alkamazni.


� A 2007: CLXIX. törvény 61. §-a alapján a fogyatékkal élő felnőttek általános, nyelvi és szakmai képzéséhez nyújtható normatív támogatás mértéke 2008. évben 780 forint/fő/óra.


� A 22. § (5) bekezdése a 2007: CII. törvény 42. § (10) bekezdésének f) pontja szerint módosított szöveg.


� A 23. §-t a 2003: CVI. törvény 18. § (3) bekezdésének d) pontja hatályon kívül helyezte.


� A 24. § e törvény 30. § (2) bekezdése alapján 2003. január 1-jén lép hatályba.


� A 24. § (2) bekezdése a 2003: CVI. törvény 15. §-ával megállapított szöveg.


� A 25. § a 2006: CXIV. törvény 50. § (13) bekezdésének k) pontja szerint módosított szöveg.


� A 26. § alcíme a 2002: XLVII. törvény 15. §-ával megállapított szöveg.


� A 26. § a 2006: CXIV. törvény 32. §-ával megállapított szöveg. A § eredeti szövegének számozását (1) bekezdésre változtatta a 2007: CII. törvény 21. §-a.


� A 26. § (2) bekezdését a 2007: CII. törvény 21. §-a iktatta be.


� A 27. §-t és az azt megelőző alcímet a 2007: CII. törvény 42. § (7) bekezdésének a) pontja hatályon kívül helyezte.


� A 28. § (1) bekezdése a 2007: CII. törvény 22. §-ával megállapított szöveg.


� A 28. § (2) bekezdése e törvény 30. § (2) bekezdése alapján 2003. január 1-jén lép hatályba.


� A 28. § (3) bekezdését a 2007: CII. törvény 22. § (2) bekezdése iktatta be.


� A 28. § (4) bekezdését a 2007: CII. törvény 22. § (2) bekezdése iktatta be.


� A 28. § (5) bekezdését a 2007: CII. törvény 22. § (2) bekezdése iktatta be.


� A 29. § 7. pontja a 2006: CXIV. törvény 33. § (1) bekezdésével megállapított szöveg.


� A 29. § 8. pontja a 2006: CXIV. törvény 33. § (1) bekezdésével megállapított szöveg.


� A 29. § 12. pontja a 2006: CXIV. törvény 33. § (2) bekezdésével megállapított szöveg.


� A 29. § 13. pontját a 2003: CVI. törvény 16. §-a iktatta be.


� A 29. § 14. pontját a 2003: CVI. törvény 16. §-a iktatta be.


� A 29. § 15. pontját a 2005: LXXIV. törvény 4. §-a iktatta be, szövege a 2006: CXIV. törvény 33. § (3) bekezdésével megállapított szöveg.


� A 29. § 16. pontját a 2006: CXIV. törvény 33. § (4) bekezdése iktatta be.


� A 29. § 17. pontját a 2006: CXIV. törvény 33. § (4) bekezdése iktatta be.


� A 29. § 18. pontját a 2006: CXIV. törvény 33. § (4) bekezdése iktatta be.


� A 30. § (2) bekezdése a 2003: CVI. törvény 18. § (3) bekezdésének e) pontja szerint módosított szöveg.


� A 30. § (4) bekezdését a 2003: CVI. törvény 18. § (3) bekezdésének f) pontja hatályon kívül helyezte.


� A 30. § (5) bekezdését a 2007: LXXXII. törvény 2. §-ának 524. pontja hatályon kívül helyezte.


� A 30. § (6) bekezdését a 2003: CVI. törvény 18. § (3) bekezdésének f) pontja hatályon kívül helyezte.


� A 30. § (7) bekezdését a 2006: CXIV. törvény 34. §-a iktatta be.


� A melléklet a 2007: CII. törvény 23. §-ával megállapított szöveg.





